NEUVOSTON ASETUS (ETY) N:o 2245/88,
annettu 19 päivänä heinäkuuta 1988,
takuukynnysjärjestelmän käyttöönotosta sokeriliemeen säilötyille persikoille
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon Espanjan ja Portugalin liittymisasiakirjan,
ottaa huomioon hedelmä-ja vihannesjalostealan yhteisestä markkinajärjestelystä 24 päivänä helmikuuta 1986 annetun neuvoston asetuksen (ETY) N:o 426/86(1), sellaisena kuin se on viimeksi muutettuna asetuksella (ETY) N:o 2242/88(2), ja erityisesti sen 2 artiklan 3 kohdan,
ottaa huomioon komission ehdotuksen(3),
sekä katsoo, että
asetuksessa (ETY) N:o 426/86 otetaan käyttöön tuotantotukijärjestelmä tietyille hedelmä- ja vihannesjalosteille; silloin kun 2 artiklan 3 kohdassa säädetty tilanne ilmenee, aiheellisia toimenpiteitä voidaan toteuttaa,
sokeriliemeen säilöttyjen persikoiden tuotanto on viime markkinointivuosien aikana kasvanut merkittävästi huolimatta yhteisön tuen laskemisesta; epätasapaino tuotannon ja myyntimahdollisuuksien välillä uhkaa toteutua; olisi vahvistettava kyseisille tuotteille takuukynnys, jonka ylittäminen aiheuttaa tuen vähentämisen, ja
olisi täsmennettävä, että tätä takuukynnystä ei sovelleta Espanjaan; olisi lisäksi muistettava, että liittymisasiakirjan 118 artiklan 6 kohdassa määrätään, että tuen antaminen tähän maahan on rajoitettu lopullisen tuotteen 80 000 tonnin määrään; olisi myös vahvistettava tämä kynnys ottaen huomioon yhteisön keskimääräinen tuotanto kolmelta viime vuodelta, joilta tietyt tiedot ovat käytettävissä; sokeriliemeen säilöttyjen persikoiden tuotannon ominaisuudet mahdollistavat kyseisen kynnyksen ilmaisemisen lopputuotteen nettopainona; kynnyksen ylittämisestä johtuva vähennys tehdään seuraavalle markkinointivuodelle annettavasta tuesta yhteisössä, Espanjaa lukuun ottamatta,
ON ANTANUT TÄMÄN ASETUKSEN:
1 artikla
1. Vahvistetaan takuukynnys jokaiselle markkinointivuodelle yhteisössä, Espanjaa lukuun ottamatta, CN-koodiin 2008 70 61, 2008 70 69, 2008 70 71 ja 2008 70 79 kuuluvien sokeriliemeen säilöttyjen persikoiden määrälle 502 000 tonnia nettopainona ilmoitettuna.
2. Jos takuukynnys ylitetään, seuraavan markkinointivuoden tukea vähennetään suhteessa todettuun kynnyksen ylitykseen.
Kyseinen ylitys lasketaan sitä markkinointivuotta, jolle tuki on vahvistettava, edeltäneiden kolmen markkinointivuoden aikana keskimäärin tuotettujen määrien perusteella.
2 artikla
Tämän asetuksen soveltamista koskevat yksityiskohtaiset säännöt annetaan tarvittaessa asetuksen (ETY) N:o 426/86 22 artiklassa säädettyä menettelyä noudattaen.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan markkinointivuoden 1988/1989 alusta.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä heinäkuuta 1988.